瑪麗一世 (蘇格蘭)

蘇格蘭女王瑪麗一世，係蘇格蘭王國女王，1542年到1567年在位。

佢出咗世六日就因為父王詹士五世駕崩而成為女王。1548年瑪麗一世移居法國宮廷生活，1558年同王太子法蘭西結婚，1559年隨住法蘭西繼位而成為法國王后。不過法蘭西二世喺一年後駕崩，瑪麗喺1561年返蘇格蘭。

1565年，瑪麗一世同亨利斯圖亞特結婚，佢哋都係英王亨利八世嘅家姐瑪嘉烈都鐸嘅孫，1566年佢哋生咗個仔詹士。但兩人關係惡化，1567年亨利斯圖亞特被殺。同年，瑪麗一世同被指有份謀殺亨利斯圖亞特嘅James Hepburn伯爵結婚，受到非議，一個月後James Hepburn流亡，而瑪麗一世就被囚禁。1567年7月24號，瑪麗一世被迫退位，佢個仔繼位成占士六世。

1568年瑪麗逃出囚禁，企圖以軍事重奪王位失敗後逃去英倫。

由於天主教視英女王伊利沙伯一世為私生女，同時視瑪麗為英倫王位嘅合法繼承人，所以喺之後十八年，瑪麗喺英倫唔同嘅地方被囚禁。1586年，瑪麗因為參與巴丙頓陰謀，密謀行刺伊利沙伯一世並奪取英倫王位而獲罪，1587年2月8號被處決並葬喺彼得堡座堂。1612年，佢已經繼位成英王詹士一世嘅仔將佢遷葬西敏寺。

蘇格蘭人
君主